b'\n_START_ARTICLE_\nEmoji\n_START_PARAGRAPH_\nEmoji (jap. \xe7\xb5\xb5\xe6\x96\x87\xe5\xad\x97 IPA: [emod\xca\x91i], kuvamerkki) on joukko hymi\xc3\xb6- ja kuvasymboleita, jotka on otettu osaksi Unicode-standardia. Emoji-symbolit ovat l\xc3\xa4ht\xc3\xb6isin japanilaisista matkapuhelinverkoista (NTT DoCoMo, KDDI AU & Softbank), ja ne on otettu merkist\xc3\xb6jen yhdenmukaistamisen takia osaksi Unicodea. Erilaisia tunteita ilmaisevien hymi\xc3\xb6merkkien lis\xc3\xa4ksi emoji-symboleissa on muun muassa arkip\xc3\xa4iv\xc3\xa4ist\xc3\xa4 el\xc3\xa4m\xc3\xa4\xc3\xa4, ruokia, viihdett\xc3\xa4, s\xc3\xa4\xc3\xa4t\xc3\xa4, ihmisi\xc3\xa4 ja el\xc3\xa4imi\xc3\xa4 kuvaavia symboleita. Kansainv\xc3\xa4liseen suosioon emoji-merkit nousivat iOS- ja Android -k\xc3\xa4ytt\xc3\xb6j\xc3\xa4rjestelmien my\xc3\xb6t\xc3\xa4. Koska emojit ovat vain merkitykselt\xc3\xa4\xc3\xa4n m\xc3\xa4\xc3\xa4riteltyj\xc3\xa4 symboleja, eiv\xc3\xa4tk\xc3\xa4 tarkasti m\xc3\xa4\xc3\xa4riteltyj\xc3\xa4 kuvia, eri kirjasinlajit, ohjelmistot, verkkosivut ja k\xc3\xa4ytt\xc3\xb6j\xc3\xa4rjestelm\xc3\xa4t n\xc3\xa4ytt\xc3\xa4v\xc3\xa4t ne hieman erilaisina._NEWLINE_Unicode-standardoinnin my\xc3\xb6t\xc3\xa4 emoji-valikoimaa on laajennettu huomattavasti, ja merkeiss\xc3\xa4 on pyritty my\xc3\xb6s p\xc3\xa4\xc3\xa4sem\xc3\xa4\xc3\xa4n eroon kulttuurisidonnaisuudesta. Esimerkiksi maakoodit eri maiden lippujen ilmaisemiseksi lis\xc3\xa4ttiin Unicode 6.0:aan ja ihmishahmojen ihonv\xc3\xa4rin m\xc3\xa4\xc3\xa4rittely tuli mahdolliseksi Unicode 8.0:n my\xc3\xb6t\xc3\xa4.'